CELEX: 62021TN0045
Language: el
Date: 2021-01-27 00:00:00
Title: Υπόθεση T-45/21: Προσφυγή της 27ης Ιανουαρίου 2021 — Ciano Trading & Services CT & S κ.λπ. κατά Επιτροπής

15.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 88/39
            
         
      Προσφυγή της 27ης Ιανουαρίου 2021 — Ciano Trading & Services CT & S κ.λπ. κατά Επιτροπής
      (Υπόθεση T-45/21)
      (2021/C 88/52)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Ciano Trading & Services CT & S SpA (Fiumicino, Ιταλία), Silvia Brizio (Venaria Reale, Ιταλία), Laurence André (Grivegnée, Βέλγιο), Lidia Pacitti (Neder-over-Heembeek, Βέλγιο) (εκπρόσωποι: S. Van Besien και D. Gillet, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κρίνει παραδεκτή την παρούσα προσφυγή ακυρώσεως·
               
            
                  —
               
               
                  να κρίνει βάσιμη την παρούσα προσφυγή ακυρώσεως και, κατά συνέπεια, να ακυρώσει την προσβαλλόμενη απόφαση·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους με αίτημα την ακύρωση της απόφασης της Επιτροπής, της 20ής Νοεμβρίου 2020, περί ακύρωσης της διαδικασίας υποβολής προσφορών αριθ. OIB/2019/CPN/039 με τίτλο «Υπηρεσίες μακροπρόθεσμης εστίασης για την Ευρωπαϊκή Επιτροπή στις Βρυξέλλες και τα περίχωρα της», οι προσφεύγουσες προβάλλουν δύο λόγους ακυρώσεως.
      
                  1.
               
               
                  Με τον πρώτο λόγο προβάλλεται παραβίαση της αρχής της προστασίας της δικαιολογημένης εμπιστοσύνης. Οι προσφεύγουσες υποστηρίζουν ότι, πριν από την έκδοση της προσβαλλόμενης απόφασης, η Επιτροπή τούς είχε παράσχει συγκεκριμένες διαβεβαιώσεις, κατά τις οποίες, πρώτον, από τον Ιανουάριο του 2021, θα συναπτόταν νέα σύμβαση παραχώρησης καλύπτουσα το σύνολο των τμημάτων Α, Β και Γ στο πλαίσιο της διαδικασίας σύναψης σύμβασης αριθ. OIB/2019/CPN/0039, δεύτερον, η σύμβαση παραχώρησης σχετικά με τις πράγματι παρασχεθείσες από τις προσφεύγουσες υπηρεσίες των τμημάτων Α και Γ θα παρατεινόταν, σε περίπτωση καθυστέρησης στη διαδικασία σύναψης δημόσιας σύμβασης αριθ. OIB/2019/CPN/0039, μέχρι την επιλογή, από την Επιτροπή, νέου παρόχου που θα ήταν επιφορτισμένος με την εκτέλεση των εν λόγω υπηρεσιών και, τρίτον, οι εργαζόμενοι στο πλαίσιο των υπηρεσιών των τμημάτων Α και Γ θα μεταφέρονταν στον νέο πάροχο υπηρεσιών κατ’ εφαρμογήν της συλλογικής σύμβασης εργασίας αριθ. 32bis.
                  Οι συγκεκριμένες αυτές διαβεβαιώσεις, οι οποίες παρασχέθηκαν μόλις μερικές ημέρες πριν από την αποστολή της προσβαλλόμενης απόφασης στην Ciano, δημιούργησαν στις προσφεύγουσες βάσιμες προσδοκίες ότι οι εργαζόμενοι στο πλαίσιο των υπηρεσιών των τμημάτων Α και Γ θα μεταφέρονταν, σε κάθε περίπτωση, στον νέο πάροχο υπηρεσιών.
                  Εκδίδοντας όμως την προσβαλλόμενη απόφαση, με την οποία απλώς και μόνον ακυρώνεται η διαδικασία σύναψης σύμβασης αριθ. OIB/2019/CPN/0039, χωρίς να παρατείνεται η σύμβαση παραχώρησης σχετικά με τα τμήματα Α και Γ, η Επιτροπή εμποδίζει τη μεταφορά των εργαζομένων αυτών, καθώς δεν θα επιλεγεί νέος πάροχος υπηρεσιών στο προσεχές μέλλον, και ενεργεί κατά τρόπο εκ διαμέτρου αντίθετο προς τις διαβεβαιώσεις που είχε εντούτοις παράσχει.
                  Συνεπώς, οι προσφεύγουσες φρονούν ότι η Επιτροπή, εκδίδοντας, σε ένα τέτοιο πλαίσιο, την προσβαλλόμενη απόφαση, παραβίασε την αρχή της προστασίας της δικαιολογημένης εμπιστοσύνης.
               
            
                  2.
               
               
                  Με τον δεύτερο λόγο προβάλλεται παράβαση της απαγόρευσης κατάχρησης δικαιώματος. Συναφώς, οι προσφεύγουσες εκτιμούν ότι η Επιτροπή, εκδίδοντας την προσβαλλόμενη απόφαση, καταχράστηκε το δικαίωμά της να παραιτηθεί από τη σύναψη δημόσιας σύμβασης, καθόσον ο πραγματικός σκοπός της ήταν να παρακάμψει την εφαρμογή της συλλογικής σύμβασης εργασίας αριθ. 32bis, προκειμένου να αποφευχθεί η μεταφορά, στον νέο πάροχο υπηρεσιών, των εργαζομένων ιδίως στο πλαίσιο των υπηρεσιών των τμημάτων Α και Γ. Εξάλλου, η Επιτροπή, από τον χρόνο έκδοσης της προσβαλλόμενης απόφασης, επέδειξε επανειλημμένως κακή πίστη έναντι των προσφευγουσών, ιδίως καθόσον επισήμανε, σε επιστολή, ότι η σύμβαση παραχώρησης σιωπά όσον αφορά την ανάληψη των μισθωτών της Ciano από ενδεχόμενο νέο παραχωρησιούχο και καθόσον απορρίπτει την εφαρμογή της συλλογικής σύμβασης εργασίας αριθ. 32bis, ενώ η σύμβαση παραχώρησης παραπέμπει ρητώς σε αυτήν, σε διάταξη με τίτλο «συμβατική μεταφορά», η οποία περιλαμβάνεται στο τμήμα που αφορά το προσωπικό.
                  Συνεπώς, οι προσφεύγουσες φρονούν ότι η Επιτροπή, εκδίδοντας, σε ένα τέτοιο πλαίσιο, την προσβαλλόμενη απόφαση, παρέβη την απαγόρευση κατάχρησης δικαιώματος.